हमारे यहाँ ‘वधू चाहिए’ का हर एक विज्ञापन इन खूबियों की माँग से शुरू होता है - गोरी, छरहरी, कद लंबा, कान्वेंट एडुकेटेड, गृह-कार्य में दक्ष। यह एक ऐसा सम्मिश्रण है जो बमुश्किल मिलता है। मिलता है तो टिकता कम है। वैसे यह डमी इसी रूप में बनी रहे, इसके लिए उसे सच में अच्छे-से काँच के डिब्बे में सँभाल कर रखना पड़ता है, लेकिन दुर्भाग्य से वह साँस भी लेती है। और थोड़े-से हेर-फेर से समस्याएँ उठ खड़ी होती हैं। लेकिन भारतीय समाज की बरसों पुरानी कुंठा। कैसी लड़की चाहिए, इसे अगर हम उलट कर कहें तो छोटे कद की, साँवली और गोल-मटोल लड़की नहीं चाहिए। अपनी बात बताती हूँ। एक घर में हम कई सारी लड़कियाँ थी। एक बहन लम्बी, लेकिन बनावट सामान्य, एक गोरी लेकिन लम्बाई पाँच फुट दो इंच, एक बहन की बनावट सामान्य लेकिन साँवली, ऊपर से लम्बाई कम यानी पाँच फुट तीन इंच। बीच में गढ़न, पक्का पानी जैसे कई सेफ्टी वाल्व थे। लेकिन हम ने इसे विभिन्नता या विविधता का नमूना माना – हमारे बीच कभी बेहतर या बदतर का खयाल नहीं आया। हम जैसे थे, खुश थे।